Joona Monto

Joona Monto (s. 22. kesäkuuta 1994 Hyvinkää) on suomalainen jääkiekkoilija, joka pelaa Puolan Polska Hokej Ligan GKS Katowicessa. Hän on pelipaikaltaan keskushyökkääjä, mutta Monto osaa pelata myös laidassa.

Ura

Seuraura 
Monto on Hyvinkään Ahmojen kasvatti. Hän pelasi juniorina myös Riihimäen Kiekko-Nikkareissa. Monto siirtyi 15-vuotiaana Hämeenlinnan Pallokerhoon kaudeksi 2009–2010, jolloin hän oli seuran C-nuorten paras pistemies ja syöttäjä SM-sarjan runkosarjassa tehoilla 15+26=41. Monto pelasi kauden aikana myös HPK:n B- ja B2-nuorissa, joista ensimmäisenä mainitussa ikäluokassa hän voitti SM-hopeaa. Kaudella 2011–2012 Monto toimi seuran B-nuorten varakapteenina. Hän pelasi yli puolet kaudestaan kuitenkin HPK:n A-nuorissa voittaen kauden päätteeksi SM-pronssia. Kaudella 2012–2013 hän nousi joukkueen varakapteeniksi ja voitti kauden päätteeksi Suomenmestaruuden. Kaudella 2013–2014 Monto voitti HPK:n sisäisen piste- ja syöttöpörssin tehoilla 16+29=45.

Kesällä 2014 Monto liittyi HPK:n SM-liigarinkiin. Elokuussa seura lainasi hänet koko kauden 2014–2015 kattavalla sopimuksella Mestis-joukkue Heinolan Peliittoihin, jossa Monton tulokaskausi toi 46 runkosarjaottelussa tehot 10+15=25. Hän debytoi kauden aikana myös SM-liigassa. Monto pelasi ensimmäisen ja kauden ainoaksi jääneen liigaottelunsa 12. helmikuuta 2015 Turun Palloseuraa vastaan. Hänet merkittiin HPK:n kakkossentteriksi laidoilleen Heikki Liedes ja Ville Järveläinen. Monto sai ottelussa jääaikaa 9.27 minuuttia.

Kaudeksi 2015–2016 Monto siirtyi vuoden mittaisella sopimuksella TUTO Hockeyn riveihin. Siirtotakarajalla helmikuussa 2016 hän kuitenkin palasi loppukauden sopimuksella HPK:hon. Monto teki liigauransa avausmaalin 5. maaliskuuta 2016 vieraissa Pelicansia vastaan. Hän teki loppukaudella SM-liigassa kaikkiaan yhdeksässä ottelussa tehot 1+2=3. 

Monto siirtyi kaudeksi 2016–2017 vuoden mittaisella sopimuksella Savonlinnan Pallokerhoon. Hän nousi joukkueen ykkössentteriksi ja muodosti SaPKon ykkösketjun pistepörssin kärkikaksikonkin muodostaneiden Jonatan Tanuksen ja Teemu Lepauksen kanssa. Monto oli joukkueen kolmanneksi paras pistemies Casimir Jürgensin kanssa tehoilla 9+29=38. Hänen kautensa päättyi kuitenkin jo ensimmäiseen puolivälieräotteluun värttinäluun murtuman vuoksi. Hän voitti kauden päätteeksi Mestiksen mestaruuden. Monto valittiin sarjan toiseen tähdistökentälliseen. Kaudeksi 2017–2018 hänet nimettiin SaPKon kapteeniksi. Monto oli joukkueen paras syöttäjä ja kolmanneksi paras pistemies tehoilla 13+28=41. Hän voitti kauden päätteeksi Mestis-pronssia.

Huhtikuussa 2018 Monto teki KHL-joukkue Jokereiden kanssa vuoden mittaisen ja kaksisuuntaisen sopimuksen. Hän aloitti kauden 2018–2019 Mestis-joukkue Kiekko-Vantaan vahvuudessa. Monto nimettiin joukkueen varakapteeniksi. Hän oli Kiekko-Vantaan paras syöttäjä ja toiseksi paras pistemies Miro-Pekka Saarelaisen jälkeen tehoilla 13+42=55. Monto sijoittui koko Mestiksen syöttöpörssissä toiseksi edellään vain Hermeksen Samu Markkula sekä pistepörssissä neljänneksi. Hän voitti myös Kiekko-Vantaan sisäisen tehotilaston lukemalla +18. Monto valittiin kauden päätteeksi Mestiksen ensimmäiseen tähdistökentälliseen. Hän pelasi kauden aikana yhden KHL-ottelun Jokereissa.

Toukokuussa 2019 Monto palasi 1+1-vuotisella ja try-outin sisältävällä sopimuksella Hämeenlinnan Pallokerhoon. Hän sai koejaksonsa päätteeksi jatkosopimuksen syyskuun lopulla. Monto pelasi kaudella 2019–2020 SM-liigassa 33 runkosarjaottelua tehopistein 6+6=12. Mestarien liigassa hän pelasi kaksi ottelua ilman tehopisteitä. Monto pelasi kauden aikana myös yhteensä kolme Mestis-ottelua lainalla Peliitoissa ja Kiekko-Vantaassa. Tammikuussa 2020 HPK käytti hänen sopimuksessaan olleen option ja teki vuoden mittaisen jatkosopimuksen Monton kanssa.

Toukokuussa 2021 Monto teki HPK:n kanssa vuoden mittaisen jatkosopimuksen, joka sisältää try-outin syyskuun loppuun. Jo syyskuun alkupuolella hänen kuitenkin vahvistettiin jäävän ilman sopimusta. Samassa kuussa Monto siirtyi vuoden mittaisella sopimuksella Puolan Polska Hokej Ligan GKS Katowiceen.

Maajoukkueura 
Monto on pelannut neljä nuorten maaottelua.

Tilastot

Lähteet

Viitteet 

Suomalaiset jääkiekkoilijat
Vuonna 1994 syntyneet
Elävät henkilöt